Propunere comună de DECIZIE A CONSILIULUI privind poziția Uniunii în cadrul Consiliului de asociere instituit prin Acordul de asociere dintre Uniunea Europeană, Comunitatea Europeană a Energiei Atomice și statele membre ale acesteia, pe de o parte, și Ucraina, pe de altă parte, cu privire la adoptarea unei recomandări privind punerea în aplicare a Programului de asociere UE­Ucraina /* JOIN/2015/0004 final */





EXPUNERE DE MOTIVE Relațiile dintre UE și Ucraina se bazează în prezent pe acele părți ale Acordului de asociere care se aplică provizoriu[1], pe părțile Acordului de parteneriat și cooperare (APC)[2] care rămân în vigoare, precum și pe cadrul politicii europene de vecinătate. După semnarea capitolelor politice din Acordul de asociere UE-Ucraina în cadrul summit-ului UE care a avut loc la 21 martie 2014, ambele părți au semnat restul secțiunilor din acord, inclusiv cele referitoare la zona de liber schimb aprofundată și cuprinzătoare (ZLSAC), în cadrul summit-ului UE care a avut loc la 27 iunie 2014. La 16 septembrie 2014, Acordul de asociere a fost ratificat de Parlamentul Ucrainei și a obținut aprobarea Parlamentului European, permițând astfel aplicarea provizorie a dispozițiilor relevante din Acordul de asociere, începând cu 1 noiembrie 2014, și a părții referitoare la ZLSAC, începând cu 1 ianuarie 2016. Pentru a asigura faptul că UE și Ucraina vor fi în măsură să beneficieze pe deplin de acord, începând cu aplicarea sa parțială provizorie, Programul de asociere (versiunea anterioară) a fost adoptat de către Consiliul de cooperare UE-Ucraina la 23 noiembrie 2009. Partea operațională a acestuia a fost modificată în mai multe rânduri, ultima sa actualizare fiind aprobată de Consiliul de cooperare UE-Ucraina la Luxemburg, la 24 iunie 2013. Având în vedere evoluțiile recente, și anume aplicarea provizorie a Acordului de asociere și nevoia urgentă de reforme în Ucraina, actualizarea Programului de asociere a devenit o prioritate politică importantă, astfel încât să reflecte situația actuală a relațiilor dintre UE și Ucraina. Obiectivul Programului de asociere este pregătirea și facilitarea punerii în aplicare a Acordului de asociere, prin crearea unui cadru practic cu ajutorul căruia pot fi realizate obiectivele globale de asociere politică și de integrare economică, precum și prin întocmirea unei liste a priorităților pentru desfășurarea unor activități comune în funcție de sectoare. Programul de asociere este, de asemenea, un instrument menit să monitorizeze și să evalueze progresele realizate de Ucraina în ceea ce privește punerea în aplicare a Acordului de asociere UE-Ucraina, îndeplinirea obiectivelor globale de asociere politică și integrare economică, asigurarea respectării valorilor comune și convergența cu acquis-ul UE în domenii specifice, astfel cum se prevede în Acordul de asociere. Faptul că Programul de asociere se axează pe un număr mai limitat de priorități nu afectează domeniul de aplicare sau mandatul dialogurilor existente în temeiul APC sau al altor acorduri și nici nu ar trebui să aducă atingere punerii în aplicare a angajamentelor asumate în cadrul Acordului de asociere sau al acordului de liber schimb aprofundat și cuprinzător. Înaltul Reprezentant al Uniunii Europene pentru afaceri externe și politica de securitate și Comisia solicită Consiliului să adopte proiectul de decizie a Consiliului anexat. 2015/0038 (NLE) Propunere comună de DECIZIE A CONSILIULUI privind poziția Uniunii în cadrul Consiliului de asociere instituit prin Acordul de asociere dintre Uniunea Europeană, Comunitatea Europeană a Energiei Atomice și statele membre ale acesteia, pe de o parte, și Ucraina, pe de altă parte, cu privire la adoptarea unei recomandări privind punerea în aplicare a Programului de asociere UE­Ucraina CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9), având în vedere Acordul de asociere dintre Uniunea Europeană, Comunitatea Europeană a Energiei Atomice și statele membre ale acesteia, pe de o parte, și Ucraina, pe de altă parte (denumit în continuare „Acordul de asociere”), în special articolul 463, având în vedere propunerea comună a Comisiei Europene și a Înaltului Reprezentant al Uniunii pentru afaceri externe și politica de securitate, întrucât: (1) Acordul de asociere a fost semnat la 21 martie 2014 și la 27 iunie 2014. (2) Până la intrarea sa în vigoare, Acordul de asociere se aplică cu titlu provizoriu, în conformitate cu Decizia 2014/294/UE a Consiliului[3] din 17 martie 2014, cu Decizia 2014/668/UE a Consiliului[4] din 23 iunie 2014 și cu Decizia 2014/691/UE a Consiliului[5] din 29 septembrie 2014. (3) Pentru a sprijini aplicarea Acordului de asociere, părțile au convenit să negocieze un Program de asociere în care să se prevadă o listă de priorități pentru activitățile comune desfășurate de ele în fiecare sector. (4) Părțile au convenit asupra unui Program de asociere care să pregătească și să faciliteze punerea în aplicare a Acordului de asociere și care va trebui să fie adoptat de Consiliul de asociere instituit în temeiul Acordului de asociere. (5) Poziția Uniunii care urmează să fie luată în cadrul Consiliului de asociere cu privire la adoptarea recomandării privind punerea în aplicare a Programului de asociere UE­Ucraina trebuie adoptată de Consiliu, ADOPTĂ PREZENTA DECIZIE: Articolul 1 Poziția Uniunii în cadrul Consiliului de asociere instituit prin Acordul de asociere dintre Uniunea Europeană, Comunitatea Europeană a Energiei Atomice și statele membre ale acesteia, pe de o parte, și Ucraina, pe de altă parte, cu privire la punerea în aplicare a Programului de asociere UE-Ucraina se bazează pe proiectul de recomandare a Consiliului de asociere anexat la prezenta decizie. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele [1] JO L 161, 29.5.2014, p. 1; JO L 278, 20.9.2014, p. 1. [2] JO L 49, 19.2.1998, p. 1. [3] JO L 161/1, 29.5.2014, p. 1. [4] JO L 278/1, 20.9.2014, p. 1. [5] JO L 289/1, 3.10.2014, p. 1. ANEXE la Propunerea comună de DECIZIE A CONSILIULUI privind poziția Uniunii în cadrul Consiliului de asociere instituit prin Acordul de asociere dintre Uniunea Europeană, Comunitatea Europeană a Energiei Atomice și statele membre ale acesteia, pe de o parte, și Ucraina, pe de altă parte, cu privire la adoptarea unei recomandări privind punerea în aplicare a Programului de asociere UE­Ucraina ANEXA 1 Proiect de RECOMANDARE privind punerea în aplicare a Programului de asociere UE-Ucraina CONSILIUL DE COOPERARE UE-UCRAINA, având în vedere Acordul de asociere dintre Uniunea Europeană, Comunitatea Europeană a Energiei Atomice și statele membre ale acesteia, pe de o parte, și Ucraina, pe de altă parte (denumit în continuare „Acordul de asociere”), în special articolul 463, întrucât: (1) În temeiul articolului 463 din Acordul de asociere, Consiliul de asociere este împuternicit să formuleze recomandările pe care le consideră potrivite pentru îndeplinirea obiectivelor acordului. (2) În temeiul articolului 476 din Acordul de asociere, părțile iau toate măsurile generale sau specifice necesare pentru a-și îndeplini obligațiile care le revin în temeiul Acordului de asociere. (3) Până la intrarea sa în vigoare, Acordul de asociere se aplică cu titlu provizoriu, în conformitate cu Decizia 2014/294/UE a Consiliului[1] din 17 martie 2014, cu Decizia 2014/668/UE a Consiliului[2] din 23 iunie 2014 și cu Decizia 2014/691/UE a Consiliului[3] din 29 septembrie 2014. (4) Părțile la Acordul de asociere au convenit asupra textului Programului de asociere, care urmărește să pregătească și să faciliteze punerea în aplicare a Acordului de asociere prin crearea unui cadru practic de realizare a obiectivelor generale de asociere politică și integrare economică. (5) Programul de asociere are dublul obiectiv de a prezenta măsuri concrete în vederea îndeplinirii obligațiilor părților prevăzute de Acordul de asociere și de a oferi un cadru mai larg pentru continuarea consolidării relațiilor dintre UE și Ucraina, pentru a atinge un grad înalt de integrare economică și o aprofundare a cooperării politice, în conformitate cu obiectivul general al Acordului de asociere, ADOPTĂ PREZENTA RECOMANDARE Articol unic Consiliul de asociere recomandă părților să pună în aplicare Programul de asociere UE­Ucraina stabilit în anexă, în măsura în care această punere în aplicare vizează atingerea obiectivelor Acordului de asociere dintre Uniunea Europeană, Comunitatea Europeană a Energiei Atomice și statele membre ale acesteia, pe de o parte, și Ucraina, pe de altă parte. Adoptată la […] Pentru Consiliul de asociere Președintele ANEXA 2 ANEXA 2 Programul de asociere UE-Ucraina în vederea pregătirii și a facilitării punerii în aplicare a Acordului de asociere I. Partea strategică Uniunea Europeană și Ucraina (denumite în continuare „părțile”) recunosc schimbarea semnificativă și pozitivă a cadrului relațiilor dintre ele. Relațiile dintre UE și Ucraina se bazează în prezent pe acele părți ale Acordului de asociere care se aplică provizoriu, pe părțile Acordului de parteneriat și cooperare (APC) care rămân în vigoare, precum și pe cadrul politicii europene de vecinătate. De asemenea, părțile au elaborat și au lansat un plan de acțiune privind liberalizarea vizelor, a cărui aplicare cu succes reprezintă un element fundamental care stă la baza asocierii politice și a integrării economice dintre Ucraina și Uniunea Europeană prevăzute în Acordul de asociere, și anume privind consolidarea substanțială a mobilității și a contactelor interpersonale. În 2007, părțile au început negocierile privind încheierea unui Acord de asociere și în 2008 negocierile privind instituirea unei zone de liber schimb aprofundate și cuprinzătoare (ZLSAC), care să facă parte integrantă din acest acord. Negocierile privind încheierea Acordului de asociere au fost finalizate la 19 decembrie 2011, iar acordul a fost parafat la 30 martie 2012, fiind urmat de partea referitoare la ZLSAC a acordului, la 19 iulie 2012. După semnarea capitolelor politice din Acordul de asociere UE-Ucraina în cadrul summit-ului UE care a avut loc la 21 martie 2014, ambele părți au semnat restul secțiunilor din acord, inclusiv cele referitoare la zona de liber schimb aprofundată și cuprinzătoare (ZLSAC), în cadrul summit-ului UE care a avut loc la 27 iunie 2014. La 16 septembrie 2014, Acordul de asociere a fost ratificat de Parlamentul Ucrainei și a obținut aprobarea Parlamentului European, permițând astfel aplicarea provizorie a dispozițiilor relevante din Acordul de asociere, la 1 noiembrie 2014, și a părții referitoare la ZLSAC, la 1 ianuarie 2016. Este necesar să se întreprindă acțiuni pentru a se asigura faptul că părțile sunt în măsură să beneficieze pe deplin de acord, începând cu aplicarea sa parțială provizorie. Obiectivul prezentului Program de asociere este pregătirea și facilitarea punerii în aplicare a Acordului de asociere, prin crearea unui cadru practic prin care obiectivele globale de asociere politică și integrare economică pot fi realizate și prin întocmirea unei liste a priorităților pentru desfășurarea unor activități comune în funcție de sectoare. Faptul că Programul de asociere se axează pe un număr limitat de priorități nu ar trebui să afecteze domeniul de aplicare sau mandatul dialogului existent în cadrul Acordului de parteneriat și cooperare sau al altor acorduri relevante ori în cadrul acțiunilor multilaterale desfășurate în contextul Parteneriatului estic; de asemenea, acest lucru nu ar trebui să afecteze domeniul de aplicare sau mandatul viitoarelor dialoguri din cadrul Acordului de asociere și, în special, nu ar trebui să aducă atingere punerii în aplicare a angajamentelor asumate în cadrul Acordului de asociere/ZLSAC, atunci când acestea vor intra în vigoare sau se vor aplica provizoriu. II. Principii, instrumente și resurse pentru punerea în aplicare a Programului de asociere Punerea în aplicare a Programului de asociere va fi ghidată de următoarele principii comune: · Programul de asociere este un instrument practic pentru pregătirea și facilitarea punerii depline în aplicare a Acordului de asociere UE-Ucraina, precum și pentru realizarea obiectivelor globale de asociere politică și integrare economică; · prioritățile de acțiune ale Programului de asociere completează responsabilitățile părților de a pune în aplicare părțile care se aplică provizoriu ale Acordului de asociere UE-Ucraina și de a pune în aplicare toate dispozițiile acordului după intrarea în vigoare a acestuia, precum și de a consolida înțelegerea comună de către părți a acțiunilor necesare pentru aprofundarea asocierii politice și a integrării economice; · prioritățile de acțiune ale Programului de asociere ar trebui definite ținându-se cont de structura cadrului instituțional stabilit de Acordul de asociere UE-Ucraina, cu recunoașterea îndatoririlor și a responsabilităților respective ale fiecărui organism, în special în ceea ce privește Comisia parlamentară de asociere și Platforma societății civile; · Programul de asociere ar trebui să fie pus în aplicare cu respectarea deplină a principiilor transparenței, răspunderii și incluziunii; · Programul de asociere presupune angajamentul ambelor părți privind punerea în aplicare a acestuia; · Programul de asociere urmărește obținerea unor rezultate tangibile și bine definite prin introducerea progresivă de măsuri concrete; · părțile recunosc importanța sprijinirii priorităților convenite prin mijloace adecvate și suficiente de ordin politic, tehnic și financiar; precum și · prezentul Program de asociere este principalul instrument pentru monitorizarea și evaluarea progreselor înregistrate de Ucraina în punerea în aplicare a Acordului de asociere UE-Ucraina, precum și pentru monitorizarea și evaluarea îndeplinirii obiectivelor globale de asociere politică și integrare economică în general, în special în ceea ce privește rezultatele obținute de Ucraina referitoare la asigurarea respectării valorilor comune și progresul înregistrat în asigurarea convergenței cu UE în domeniile politic, economic și juridic. Punerea în aplicare a Programului de asociere va face obiectul raportării, monitorizării și evaluării anuale și va fi integrată în acestea. Progresele realizate vor fi evaluate în cadrul structurilor instituite prin Acordul de asociere, Acordul de parteneriat și cooperare sau prin alte acorduri relevante. În acest proces, părțile depun eforturi pentru a ajunge, în măsura posibilului, la o evaluare globală comună a progreselor anuale înregistrate. Uniunea Europeană va sprijini Ucraina să pună în aplicare obiectivele și prioritățile prevăzute în Programul de asociere prin utilizarea tuturor surselor de sprijin disponibile la nivelul UE, precum și a expertizei și consilierii, a celor mai bune practici și a know-how-ului, a schimbului de informații, inclusiv a furnizării de consiliere și a unui proces structurat de apropiere de acquis-ul UE, a sprijinului pentru consolidarea capacităților și consolidarea instituțională. În acest context, Ucraina va profita pe deplin de rolul misiunii UE de consiliere pentru reforma sectorului securității civile, în cadrul contribuției globale a UE la procesul de reformă. De asemenea, UE va încuraja alți parteneri ai Ucrainei să îi acorde sprijin și va urmări coordonarea sprijinului furnizat. Instrumentele financiare relevante ale UE vor putea fi, de asemenea, folosite pentru a sprijini punerea în aplicare a Programului de asociere. Acesta nu constituie însă, în sine, un document de programare financiară și nu se substituie exercițiilor de programare sau de formulare întreprinse de părți. Sprijinul UE va fi furnizat în contextul priorităților globale de asistență în favoarea Ucrainei, după cum s-a subliniat în programarea multianuală a Instrumentului european de vecinătate (IEV), ca parte a fondurilor globale disponibile pentru Ucraina și cu respectarea deplină a normelor și procedurilor relevante de punere în aplicare a asistenței externe a UE. În perioada 2007-2013, UE a alocat 1,0056 miliarde EUR pentru asistența bilaterală în favoarea Ucrainei, concentrându-se în principal pe sprijinul pentru dezvoltarea democratică și buna guvernanță, sprijinul pentru reformele legislative și consolidarea capacității administrative, sprijinul pentru dezvoltarea infrastructurii (Programul indicativ național 2007-2010), buna guvernanță și statul de drept, facilitarea intrării în vigoare a Acordului de asociere UE-Ucraina, inclusiv a părții referitoare la ZLSAC, și dezvoltarea durabilă (Programul indicativ național 2011-2013). Mai multe proiecte finanțate în acest cadru sunt încă în curs de implementare. În perioada 2014-2020, alocările financiare indicative pentru asistența bilaterală în favoarea Ucrainei au o valoare cuprinsă între 828 de milioane EUR și 1,013 miliarde EUR. Ca și celelalte țări vizate de IEV, Ucraina poate beneficia, de asemenea, de alocări suplimentare în cadrul programului. În 2014, ca răspuns la evoluția rapidă a evenimentelor în Ucraina și la necesitatea urgentă de a mobiliza o asistență substanțială pentru a contribui la stabilizarea și la dezvoltarea țării, UE a adoptat o măsură specială în valoare de 365 de milioane EUR, care constă într-un contract de sprijin în vederea consolidării statului în valoare de 355 de milioane EUR și într-un program de sprijin pentru societatea civilă în valoare de 10 milioane EUR. Pentru 2015, o eventuală măsură specială ar putea viza dezvoltarea sectorului privat și acțiunile de recuperare. Asistența bilaterală a UE ar trebui integrată în cadrul unic de sprijin ca rezultat al următorului exercițiu de programare multianuală pentru perioada 2016-2017, în funcție de situația la fața locului. Societatea civilă, în special Platforma societății civile UE-Ucraina, precum și Comisia parlamentară de asociere, vor fi, de asemenea, încurajate să își concentreze activitățile de monitorizare pe Programul de asociere. Dacă este necesar, prezentul Program de asociere poate fi modificat sau actualizat în orice moment cu acordul Consiliului de asociere UE-Ucraina. III. Partea operațională 1. Priorități de acțiune pe termen scurt Comitetul de asociere instituit prin Acordul de asociere va defini prioritățile de acțiune și va furniza orientări pentru punerea în aplicare a Programului de asociere în conformitate cu dispozițiile stabilite în secțiunea III punctul 8 de mai jos. Printre prioritățile Programului de asociere, următoarele acțiuni de reformă pe termen scurt ar trebui să fie abordate în mod prioritar: · Reforma constituțională relansarea reformei constituționale prin intermediul unui proces participativ și favorabil incluziunii, care să cuprindă consultări active cu societatea civilă și să respecte recomandările Comisiei de la Veneția, precum și măsuri legislative pentru modificarea constituției, care să permită reforma privind descentralizarea și reforma sistemului judiciar. · Reforma electorală adoptarea de măsuri pentru armonizarea legislației electorale prin unificarea acesteia și reformarea finanțării partidelor politice, inclusiv a finanțării de stat. Aceasta ar trebui pregătită prin intermediul unui proces participativ și favorabil incluziunii, în conformitate cu recomandările OSCE/ODIHR, ale GRECO și ale Comisiei de la Veneția, acordându-se o prioritate absolută revizuirii legislației privind alegerile locale, în perspectiva alegerilor locale planificate pentru a doua jumătate a anului 2015. · Prevenirea și combaterea corupției demonstrarea înregistrării unor progrese semnificative în lupta anticorupție, inclusiv prin punerea în aplicare a pachetului legislativ cuprinzător privind combaterea corupției, adoptat la 14 octombrie 2014, începând cu instituirea și asigurarea funcționării eficace a Biroului Național Anticorupție și a Agenției Naționale pentru Prevenirea Corupției. · Reforma sistemului judiciar întreprinderea unor măsuri suplimentare privind reforma sistemului judiciar, în special prin adoptarea, în conformitate cu standardele europene și în strânsă consultare cu Consiliul Europei/Comisia de la Veneția, a unei strategii de reformă a justiției, cu un plan detaliat și cuprinzător de punere în aplicare. · Reforma administrației publice lansarea unui program cuprinzător de reformă a administrației publice și, în special, a funcției publice și a serviciilor organismelor locale autonome, bazată pe principiile europene ale administrației publice, inclusiv prin finalizarea și adoptarea proiectului de lege privind reforma funcției publice. · Dereglementare reducerea sarcinii de reglementare pentru întreprinderi și, în special, pentru IMM-uri, prin reducerea numărului de permise și licențe. · Reforma achizițiilor publice îmbunătățirea transparenței și a competitivității în domeniul achizițiilor publice; armonizarea listei de excepții din domeniul achizițiilor publice cu directivele UE privind achizițiile publice; asigurarea unei proceduri competitive de achiziții publice și asigurarea accesului la informații legate de achizițiile publice, în special cele ale întreprinderilor de stat. · Reforma fiscală, inclusiv rambursările TVA adoptarea de măsuri în vederea îmbunătățirii eficienței administrației fiscale, inclusiv în ceea ce privește cererile de rambursare a TVA, pentru a asigura tratarea în timp util a tuturor cererilor justificate de rambursare a TVA, evitându-se orice formă de discriminare. · Auditul extern pe baza reformelor recente, dezvoltarea în continuare a funcției de audit extern pentru consolidarea sistemului de ponderi și contraponderi. · Reforma sectorului energetic În conformitate cu cel de al treilea pachet privind energia, accelerarea procesului de separare și restructurare a Naftogaz, adoptarea legii privind noul organism de reglementare pentru gaze, energie electrică și utilități, precum și transmiterea, spre consultare cu partea UE, a proiectelor de lege privind piața gazului și a energiei electrice. 2. Dialogul politic 2.1 Democrația, statul de drept, respectarea drepturilor omului și a libertăților fundamentale Părțile convin să mențină dialogul și să coopereze pentru a consolida respectarea principiilor democratice, a statului de drept și a bunei guvernanțe, a drepturilor omului și a libertăților fundamentale, inclusiv drepturile persoanelor care aparțin minorităților naționale, astfel cum sunt consacrate în convențiile de bază ale ONU și ale Consiliului Europei și în protocoalele aferente. Dialogul și cooperarea vor acoperi următoarele domenii: (i.) Consolidarea stabilității, independenței și eficacității instituțiilor care garantează democrația și statul de drept, în special prin: · desfășurarea și finalizarea unui proces favorabil incluziunii și transparent de reformă constituțională, care să includă consultări active cu societatea civilă și cu alte părți interesate, menit să dezvolte în continuare un sistem constituțional eficace de ponderi și contraponderi între instituțiile statului, precum și să permită reforma privind descentralizarea și reforma sistemului judiciar, prin prisma recomandărilor relevante ale Comisiei de la Veneția; · consolidarea funcționării autonomiei locale și regionale, precum și a statutului juridic al serviciilor din cadrul organismelor locale autonome, inclusiv printr-o reformă privind descentralizarea care să le transfere competențe substanțiale și alocări financiare aferente, în conformitate cu standardele relevante cuprinse în Carta europeană a autonomiei locale; · îmbunătățirea și armonizarea întregii legislații electorale prin unificarea acesteia, îmbunătățirea altor acte legislative legate de alegeri, în special legile privind referendumurile și Comisia Electorală Centrală și legislația privind finanțarea partidelor politice (inclusiv finanțarea de stat), prin intermediul unui proces favorabil incluziunii și participativ, în conformitate cu recomandările OSCE/ODIHR, ale Comisiei de la Veneția și ale GRECO; · colaborarea strânsă pentru alinierea cadrului juridic al funcției publice din Ucraina la principiile europene ale administrației publice și consolidarea capacității administrației publice din Ucraina pe baza unei evaluări efectuate de SIGMA, inclusiv gestionarea eficace a finanțelor publice, combaterea eficace a corupției și reforma administrației publice; · contribuția la asigurarea îndeplinirii integrale a mandatului Ombudsmanului, în special prin punerea în aplicare a acțiunii sale în cadrul regiunilor și prin promovarea cooperării sale cu instituțiile și rețelele europene active în domeniul drepturilor omului. Principiile referitoare la statutul instituțiilor naționale (principiile de la Paris)[4] vor fi relevante pentru această prioritate. (ii.) Asigurarea independenței, imparțialității, profesionalismului și eficienței sistemului judiciar și ale organelor de urmărire penală, precum și ale organismelor de asigurare a respectării legii, care ar trebui să nu fie afectate de corupție și influențate politic sau în alt mod: · întreprinderea unor măsuri suplimentare privind reforma sistemului judiciar, în special prin adoptarea, în conformitate cu standardele europene și în strânsă consultare cu Consiliul Europei/Comisia de la Veneția, a unei strategii de reformă a justiției, cu un plan detaliat și cuprinzător de punere în aplicare, în special în scopul de: – a aplica legea ucraineană „privind urmărirea penală” și a lua toate măsurile organizatorice și juridice necesare pentru asigurarea faptului că activitatea procurorilor respectă standardele europene; – a asigura funcționarea eficace a Înaltului Consiliu de Justiție; – a adopta și a pune în aplicare actele legislative privind sistemul judiciar și statutul judecătorilor; · adoptarea unor măsuri relevante privind reforma poliției, inclusiv modificări ale Codului penal și ale altor acte legislative legate de adoptarea legislației-cadru privind funcționarea poliției, în strânsă consultare cu Consiliul Europei/Comisia de la Veneția, consolidarea formării profesionale a judecătorilor, a funcționarilor din cadrul instanțelor și a procurorilor, precum și a personalului de sprijin și a personalului organismelor de asigurare a respectării legii; · implementarea și asigurarea respectării efective ale codurilor civil, penal, economic și administrativ, precum și ale codurilor de procedură corespunzătoare, pe baza standardelor europene; · furnizarea resurselor necesare pentru punerea efectivă în aplicare a Codului de procedură penală și a legislației privind baroul; · elaborarea și desfășurarea reformei sectorului securității civile pe baza statului de drept, a guvernanței democratice, a asumării responsabilității și a respectării drepturilor omului, cu sprijinul și în interacțiune deplină cu Misiunea UE de consiliere în Ucraina (EUAM), prin dezvoltarea, printre altele, a unor forțe de poliție accesibile, responsabile, eficiente, transparente și profesioniste, introducerea unei abordări bazate pe drepturi în domeniul poliției, desfășurarea unor activități polițienești bazate pe informații și combaterea criminalității, inclusiv a criminalității informatice. (iii.) Asigurarea respectării drepturilor omului și a libertăților fundamentale prin intermediul unei ample cooperări privind protecția drepturilor omului și a libertăților fundamentale, atât în cazuri individuale, cât și în chestiuni referitoare la instrumentele legislative internaționale privind drepturile omului. Această cooperare include, printre altele: · adoptarea și punerea în aplicare a unei strategii naționale și a unui plan de acțiune privind drepturile omului pentru a asigura coerența acțiunilor Ucrainei cu angajamentele sale internaționale și cu prioritățile de politică din domeniul drepturilor omului. (a.) Promovarea punerii în aplicare a standardelor internaționale și regionale în domeniul drepturilor omului · executarea timpurie a tuturor hotărârilor Curții Europene a Drepturilor Omului și promovarea jurisprudenței evolutive a Curții ca sursă importantă de legislație internațională în materie de drepturile omului, cu sprijinul UE, precum și consolidarea funcțiilor de prevenire și de supraveghere ale Agentului guvernamental pentru Curtea Europeană a Drepturilor Omului în vederea asigurării executării efective a hotărârilor pronunțate de această instanță; · punerea în aplicare a recomandărilor Consiliului Europei privind condițiile de detenție și asistența medicală acordată persoanelor aflate în detenție; · promovarea sensibilizării în rândul judecătorilor, al procurorilor și al altor organisme de asigurare a respectării legii cu privire la drepturile omului, prin măsuri comune de consolidare a formării acordate judecătorilor, procurorilor și ofițerilor organismelor de asigurare a respectării legii în ceea ce privește aspecte legate de drepturile omului și, în special, combaterea torturii și a tratamentelor inumane și degradante; · continuarea punerii în aplicare a Convenției ONU privind drepturile persoanelor cu handicap și a protocolului facultativ la această convenție; · asigurarea aplicării integrale a cadrului legislativ privind combaterea tuturor formelor de discriminare, inclusiv prin punerea în aplicare a legii anti-discriminare, și consolidarea capacității Ombudsmanului în concordanță cu rapoartele privind progresele înregistrate în cadrul planului de acțiune privind liberalizarea vizelor. (b.) Libertatea de exprimare, de întrunire și de asociere Libertatea de exprimare: promovarea cadrului juridic și administrativ necesar pentru exercitarea libertății de exprimare, cu un accent deosebit pe mass-media și drepturile jurnaliștilor, în special prin: · cooperarea pentru elaborarea și punerea în aplicare a unui sistem de radiodifuziune publică, inclusiv prin schimbul de bune practici, adoptarea unui cadru legislativ și punerea sa în aplicare în conformitate cu standardele europene și internaționale; · adoptarea unor măsuri suplimentare pentru stabilirea unor reguli clare pentru accesul echilibrat la mass-media al concurenților electorali; · · cooperarea pentru a menține condițiile necesare pentru ca jurnaliștii să își desfășoare activitatea liber și feriți de amenințări sau violențe reale. Cooperarea va include schimbul de bune practici între organismele de asigurare a respectării legii privind protejarea eficace a jurnaliștilor. · Libertatea de întrunire: · luarea unor măsuri concrete în vederea adoptării și a punerii integrale în aplicare a legislației privind libertatea de întrunire pașnică, în strânsă colaborare cu societatea civilă ucraineană, cu OSCE-ODIHR și cu Comisia de la Veneția și în conformitate cu cele mai bune practici europene; · intensificarea cooperării pentru a consolida în continuare sensibilizarea organismelor de asigurare a respectării legii și a instanțelor cu privire la respectarea dreptului la întrunire pașnică, în special prin schimbul de bune practici, formare și cooperare privind normele de punere în aplicare a legislației. Libertatea de asociere: instituirea unor condiții juridice și instituționale favorabile pentru instituțiile societății civile, în special în vederea promovării implicării cetățenilor și a participării acestora la procesele decizionale publice. (c.) Asigurarea respectării drepturilor persoanelor care aparțin minorităților · schimbul de cele mai bune practici privind măsurile menite să protejeze minoritățile împotriva discriminării și a excluziunii, în conformitate cu standardele europene și internaționale, în scopul elaborării unui cadru juridic modern; dezvoltarea unei cooperări strânse între autorități și reprezentanții grupurilor de minorități; · cooperarea privind măsurile de combatere a creșterii intoleranței și a incidenței infracțiunilor motivate de ură (cauzate de rasism, homofobie, xenofobie sau antisemitism). (d.) Combaterea torturii și a tratamentelor inumane și degradante · consolidarea în continuare a eforturilor în vederea îmbunătățirii cadrului juridic și a practicilor în materie de detenție, în special în ceea ce privește arestarea preventivă și detenția administrativă, pentru a aborda în mod eficace chestiunea detenției arbitrare; · îmbunătățirea condițiilor de detenție pentru toți prizonierii, indiferent dacă aceștia se află în arest preventiv sau după condamnare, precum și în timpul escortării, cu scopul de a elimina relele tratamente, precum și punerea în aplicare a recomandărilor Comitetului contra torturii al ONU și ale Comitetului European pentru Prevenirea Torturii; · furnizarea resurselor necesare pentru punerea efectivă în aplicare a Mecanismului național preventiv împotriva torturii; · instituirea unui mecanism eficace de depunere a plângerilor privind acțiunile funcționarilor însărcinați cu asigurarea respectării legii și investigarea acestora de către un organism independent (Biroul de stat pentru investigații). (e.) Asigurarea egalității de tratament · schimbul de bune practici pentru asigurarea egalității între bărbați și femei în viața socială și economică și promovarea unei participări mai extinse a femeilor la viața publică și la procesul decizional; · combaterea violenței casnice prin sprijinirea consolidării cadrului legislativ și a practicilor organismelor de asigurare a respectării legii în ceea ce privește violența casnică, precum și prin acțiuni de sensibilizare și de formare. (f.) Asigurarea respectării drepturilor copilului · punerea în aplicare de măsuri pentru protejarea copiilor împotriva tuturor formelor de violență și abordarea situației copiilor vulnerabili și a cazurilor de sărăcie în rândul copiilor, inclusiv măsuri în contextul angajamentelor asumate în temeiul Protocolului facultativ referitor la vânzarea de copii, prostituția copiilor și pornografia infantilă, în scopul consolidării cooperării privind prevenirea vânzării, a traficului și a exploatării copiilor; · furnizarea unor resurse adecvate și consolidarea rolului Ombudsmanului, astfel încât acesta să poată lua măsurile necesare și monitoriza situația; · elaborarea de standarde privind justiția juvenilă în conformitate cu standardele internaționale relevante. (g.) Asigurarea respectării drepturilor sindicale și a standardelor fundamentale de muncă · consolidarea în continuare a eforturilor, inclusiv prin schimburi de cele mai bune practici, pentru a promova exercitarea deplină a drepturilor sindicale și standardele fundamentale de muncă, pe baza convențiilor Organizației Internaționale a Muncii, precum și promovarea utilizării eficace a negocierii colective. 2.2. Prevenirea și combaterea corupției · punerea în aplicare a recomandărilor relevante ale Grupului de state împotriva corupției din cadrul Consiliului Europei (GRECO) și ale OCDE; · adoptarea unor măsuri subsecvente adecvate în urma recomandărilor privind combaterea corupției formulate în rapoartele privind progresele înregistrate în punerea în aplicare a planului de acțiune privind liberalizarea vizelor; · angajarea într-un proces amplu de reformă anticorupție, cu rezultate concrete în prevenirea și combaterea corupției, cu responsabilități clare alocate unor organisme specializate și cu un buget alocat pentru implementarea unor acțiuni specifice; · asigurarea punerii în aplicare a legislației anticorupție adoptată la 14 octombrie 2014, în special înființarea rapidă și eficientă a ambelor agenții prevăzute în legislația anticorupție și dezvoltarea unui plan cuprinzător de punere în aplicare a strategiei naționale de combatere a corupției pentru perioada 2014-2017; · asigurarea funcționării eficiente a Biroului anticorupție ca agenție specializată de anchetare anticorupție pentru detectarea și investigarea premergătoare procesului în instanță a infracțiunilor grave de corupție; · abordarea prevenirii și combaterii corupției la toate nivelurile societății, în special a corupției la nivel înalt, în cadrul organismelor de asigurare a respectării legii, al organismelor vamale și fiscale, precum și asigurarea transparenței finanțării prin elaborarea de coduri etice și prin formare specializată; · punerea în aplicare a legislației care introduce un nou regim de confiscare și sechestrare a produselor provenite din săvârșirea de infracțiuni în conformitate cu standardele europene; · asigurarea transparenței în ceea ce privește declararea averilor și punerea în aplicare a unui sistem care să asigure transparența și verificarea averilor politicienilor și ale funcționarilor publici; · asigurarea publicării informațiilor privind beneficiarii finali ai entităților juridice, privind drepturile de proprietate înregistrate asupra bunurilor imobile și privind sarcinile care grevează bunurile imobile înscrise în registrul de stat al drepturilor de proprietate asupra bunurilor imobile; · preconizarea unor măsuri de protejare a informatorilor și asigurarea unei protecții adecvate împotriva efectelor adverse; · adoptarea măsurilor necesare în vederea încheierii Acordului privind cooperarea cu Eurojust, astfel cum a fost parafat la 8 decembrie 2011, și a Acordului privind cooperarea operațională cu Europol; · asigurarea transparenței și a responsabilizării la toate nivelurile, crearea unor condiții în care actorii societății civile și mass-media independentă pot monitoriza corupția; · reformarea, în conformitate cu recomandările GRECO, a normelor privind finanțarea partidelor politice și a procedurilor de ridicare a imunității parlamentarilor în cadrul anchetelor penale. 2.3. Politica externă și de securitate Chestiuni regionale și internaționale, cooperarea în domeniul politicii externe și de securitate, neproliferarea armelor de distrugere în masă și dezarmarea, prevenirea conflictelor și gestionarea crizelor (i.) Consolidarea cooperării în domeniul PESC: · consultarea și coordonarea cu privire la acțiunile întreprinse la nivel bilateral și multilateral în cadrul eforturilor internaționale, cu scopul comun de a găsi o soluție politică viabilă la situația din unele regiuni ale provinciilor Donețk și Luhansk din Ucraina, cauzată de activitățile ilegale ale Federației Ruse; · sprijinirea activității Misiunii speciale de monitorizare a OSCE, a Misiunii de observare a OSCE și a oricăror alte misiuni ale OSCE în vederea sprijinirii procesului de încetare a focului și de supraveghere a frontierelor. (ii.) Consolidarea convergenței privind chestiunile regionale și internaționale, prevenirea conflictelor și gestionarea crizelor; colaborarea în scopul de a eficientiza instituțiile și convențiile multilaterale, pentru a întări guvernanța globală, a consolida coordonarea în materie de combatere a riscurilor la adresa securității și a aborda chestiuni legate de dezvoltare: · intensificarea consultărilor și a coordonării prin intermediul canalelor diplomatice și militare disponibile pentru abordarea unor chestiuni internaționale de interes comun, inclusiv și în special provocările cu care se confruntă principiile comune ale păcii și securității internaționale, astfel cum sunt consacrate în Carta ONU, în Actul final de la Helsinki al OSCE și în alte documente multilaterale relevante, și în perspectiva practicii Ucrainei de aliniere la declarațiile și pozițiile comune PESC ale UE; · continuarea dialogului privind punerea în aplicare a Strategiei europene de securitate; · continuarea consultărilor periodice dintre UE și Ucraina privind gestionarea crizelor; · continuarea practicii de a identifica în comun posibilitățile ca Ucraina să participe la operațiunile PSAC actuale și viitoare, pornind de la experiențele pozitive ale participării Ucrainei la operațiunile UE în Balcani, precum și la alte operațiuni ale UE (de exemplu, Atalanta); · aplicarea în continuare a Modalităților de la „Sevilia” de consultare și cooperare dintre UE și Ucraina cu privire la operațiunile conduse de UE de gestionare a crizelor, inclusiv participarea susținută a Ucrainei la exercițiile relevante de gestionare a crizelor și la activitățile de formare în domeniul PSAC; · după caz, consolidarea interoperabilității dintre unitățile ucrainene de menținere a păcii și forțele statelor membre ale UE pe baza experienței acumulate din operațiunile relevante desfășurate de UE de gestionare a crizelor la care Ucraina a participat și prin implicarea unităților Forțelor armate ucrainene în formarea grupurilor multinaționale de luptă tactică ale UE; · intensificarea eforturilor comune ale Ucrainei și ale UE în cadrul 2+5, cu scopul de a se ajunge la o soluție viabilă în cazul conflictului transnistrean din Republica Moldova; · continuarea cooperării UE și a Ucrainei cu Republica Moldova în privința chestiunilor legate de frontieră, în special prin intermediul intervențiilor finanțate de UE, cum ar fi Misiunea UE de asistență la frontieră în Moldova și Ucraina (EUBAM); · continuarea consultărilor cu privire la sancțiunile aplicate de UE; · explorarea unor noi modalități concrete de a atinge o mai mare convergență în domeniul politicii externe și de securitate; · adoptarea unor măsuri pentru a încuraja cooperarea militară și cooperarea cu caracter tehnic dintre UE și Ucraina; · încurajarea și facilitarea cooperării directe privind activități concrete, identificate în comun de ambele părți, între instituțiile ucrainene relevante și agențiile și organismele PESC/PSAC, cum ar fi Agenția Europeană de Apărare, Institutul pentru Studii de Securitate al Uniunii Europene, Centrul Satelitar al Uniunii Europene și Colegiul European de Securitate și Apărare. (iii.) Dezvoltarea în continuare a cooperării în ceea ce privește abordarea amenințărilor comune la adresa securității, inclusiv combaterea terorismului, neproliferarea armelor de distrugere în masă și exportul ilegal de arme: · continuarea cooperării în domeniul neproliferării armelor de distrugere în masă, inclusiv cu privire la aspecte legate de punerea în aplicare la nivel național a instrumentelor internaționale relevante, precum Convenția privind armele chimice (CWC), Convenția privind armele biologice și toxice (BTWC) și Tratatul de neproliferare nucleară (NPT), și a regimurilor de control al exporturilor; · îmbunătățirea în continuare a sistemului național de control al exporturilor, controlarea transferurilor internaționale de mărfuri având legătură cu armele de distrugere în masă, inclusiv controlul utilizării finale a produselor cu dublă utilizare, având în vedere reglementările relevante ale UE; cooperarea în continuare cu privire la întocmirea listelor naționale ale produselor cu dublă utilizare, controlarea transferului intangibil de tehnologie, punerea în aplicare a sistemului de control al exporturilor, inclusiv prevenirea și aplicarea de sancțiuni pentru încălcările legislației în materie de control al exporturilor, precum și acțiuni de informare adresate sectorului; · continuarea cooperării în privința combaterii traficului de materiale nucleare; · continuarea cooperării pentru atingerea obiectivelor Parteneriatului global al G7, în toate aspectele sale; · cooperarea în ceea ce privește consolidarea standardelor de biosecuritate și biosiguranță în laboratoare, în cadrul altor facilități și în timpul transportului de agenți biologici periculoși, în special în contextul dialogului în curs cu privire la o posibilă cooperare privind biosiguranța și biosecuritatea; · cooperarea în ceea ce privește îmbunătățirea securității activităților din spațiul cosmic prin măsuri de consolidare a încrederii, cum ar fi cele propuse de proiectul de Cod de conduită elaborat de UE; · cooperarea în continuare cu privire la exporturile de arme, în lumina conținutului și principiilor Poziției comune 2008/944/PESC a Consiliului de definire a normelor comune care reglementează controlul exporturilor de tehnologie și echipament militar, precum și pentru ratificarea și punerea în aplicare a Tratatului privind comerțul cu arme, care a fost adoptat de Adunarea Generală a ONU la 2 aprilie 2013 și care a intrat în vigoare la 24 decembrie 2014; · dezvoltarea în continuare a cooperării în domeniul combaterii traficului ilicit de arme de calibru mic și armament ușor (SALW) și de muniție pentru acestea; · abordarea comună a amenințărilor la adresa securității reprezentate de stocurile ucrainene de muniție veche, care includ mine terestre antipersonal; punerea în aplicare a proiectului privind eliminarea minelor terestre antipersonal, în conformitate cu dispozițiile Convenției din 1997 privind interzicerea utilizării, stocării, producerii și transferului de mine antipersonal și distrugerea acestora (Convenția de la Ottawa), cu ajutor financiar din partea UE. 2.4 Curtea Penală Internațională · consolidarea cooperării pentru promovarea păcii, a justiției internaționale și a combaterii impunității, inclusiv prin ratificarea și punerea în aplicare a Statutului de la Roma al Curții Penale Internaționale (CPI) din 1998 și a instrumentelor conexe. 3. Cooperarea pe teme legate de justiție, libertate și securitate 3.1 Protecția datelor · sprijin pentru consolidarea sistemului ucrainean de protecție a datelor cu caracter personal; · punerea în aplicare a cadrului legislativ și asigurarea unui nivel ridicat de protecție a datelor cu caracter personal, în conformitate cu instrumentele și standardele europene; · consolidarea capacității autorității competente pentru protecția datelor (Ombudsmanul) și monitorizarea aplicării standardelor în domeniul protecției datelor în toate sectoarele, în special în ceea ce privește asigurarea respectării normelor în materie. 3.2. Cooperare judiciară · consolidarea în continuare a cooperării judiciare în materie civilă și comercială prin aderarea la convențiile multilaterale și punerea în aplicare a acestora, în special convențiile Conferinței de la Haga privind dreptul internațional privat în domeniul cooperării juridice internaționale și al litigiilor, precum și în domeniul protecției copilului; · consolidarea în continuare a cooperării judiciare în materie penală, prin aderarea la convențiile relevante, în special cele ale Consiliului Europei, și punerea în aplicare a acestora; · adoptarea măsurilor necesare în vederea încheierii Acordului privind cooperarea cu Eurojust, parafat la 8 decembrie 2011. 3.3. Cooperarea privind gestionarea frontierelor, migrația și azilul (i.) Gestionarea frontierelor · consolidarea gestionării frontierelor și menținerea nivelului ridicat de verificări la frontiere și de supraveghere a frontierelor, precum și extinderea și modernizarea instalațiilor de supraveghere video fixe și mobile; · îmbunătățirea eficienței controlului la frontieră prin efectuarea de controale comune la frontieră și prin supravegherea frontierelor, precum și prin schimbul de informații operaționale în punctele de contact; · continuarea dezvoltării și punerea în aplicare a unei metodologii comune de analiză a riscurilor, a gestionării fluxului de informații și de date și îmbunătățirea punerii în aplicare pe baza unor instrumente de analiză a riscurilor; · intensificarea cooperării între agenții și asigurarea accesului Serviciului de pază a frontierei de stat la diferite baze de date care conțin date statistice, precum și la bazele de date ale Interpol; · continuarea cooperării privind gestionarea integrată a frontierelor, în special cu sprijinul amplu al UE, care urmează a fi definită în comun; · cu sprijinul tehnic al UE, continuarea procesului de delimitare a frontierelor Ucrainei în conformitate cu standardele internaționale, în cooperare cu autoritățile din țările vecine respective, după caz; · intensificarea și consolidarea cooperării în cadrul actualelor acorduri de lucru existente între Serviciul ucrainean de pază a frontierei și Frontex, în special privind analiza și gestionarea riscurilor; · în contextul cooperării continue cu Republica Moldova privind chestiunile legate de frontiere, inclusiv al schimbului eficace de informații privind fluxurile de mărfuri și de persoane care trec frontiera comună, Ucraina și Uniunea Europeană își vor menține colaborarea cu Republica Moldova, în special prin intermediul unor discuții tehnice trilaterale și cu sprijinul Misiunii UE de asistență la frontieră, adaptând mandatul misiunii pentru a reflecta evoluția necesităților acestei cooperări; · asigurarea elaborării și a punerii în aplicare a următoarei generații a Strategiei privind gestionarea integrată a frontierelor (GIF), începând cu 2016; · punerea în aplicare a unor strategii logistice pentru asigurarea utilizării adecvate a infrastructurii, a echipamentelor tehnice, a sistemelor IT, a resurselor financiare și umane. (ii.) Migrație: · continuarea implementării eficace a Acordului de readmisie UE-Ucraina și a măsurilor pentru reintegrarea cetățenilor ucraineni (care se întorc voluntar sau sunt readmiși); · punerea în aplicare a unor activități și măsuri practice care vor spori eficacitatea și importanța acordurilor de readmisie în general; · furnizarea resurselor financiare și umane de care Serviciul de Stat pentru Migrație are nevoie pentru a pune în aplicare măsurile necesare și sarcinile înscrise în cadrul juridic pentru gestionarea migrației; · dezvoltarea unor forme și module suplimentare de formare, precum și formarea funcționarilor într-o limbă străină; · consolidarea cooperării dintre agenții în domeniul migrației; elaborarea și instituirea unor forme și mecanisme de cooperare în privința tuturor aspectelor legate de migrație; · crearea unei infrastructuri adecvate (inclusiv a unor centre de detenție) și consolidarea organismelor responsabile de asigurarea expulzării eficace a resortisanților țărilor terțe aflați în situație de ședere și/sau tranzit ilegal(e) de pe teritoriul Ucrainei; · asigurarea respectării drepturilor omului în situații de detenție administrativă și dezvoltarea cadrului de integrare. 3.4. Azilul · punerea practică în aplicare a Convenției ONU din 1951 privind statutul refugiaților și, printre altele, a Protocolului la aceasta din 1967 care prevede dreptul de a solicita azil și respectarea principiului nereturnării, și a Convenției ONU din 2000 împotriva criminalității organizate transnaționale, în scopul combaterii și prevenirii activităților infracționale, organizate sau de alt tip; · asigurarea punerii în aplicare eficace a legislației privind azilul, inclusiv crearea unei infrastructuri adecvate (inclusiv a centrelor de cazare temporară), și a respectării drepturilor fundamentale ale solicitanților de azil și ale beneficiarilor de protecție internațională; · raționalizarea procesului decizional în cadrul procedurilor de azil și consolidarea capacității organismelor responsabile, în special în domeniul procedurilor de azil și al primirii solicitanților de azil și a beneficiarilor de protecție internațională, în vederea asigurării exercitării efective a drepturilor acestora; · asigurarea accesului efectiv al solicitanților de azil și al beneficiarilor de protecție internațională la proceduri și drepturi, inclusiv la interpretare la punctele frontaliere, la facilități de primire și la birouri regionale în zonele în care se desfășoară procedurile de azil; · asigurarea formării continue a profesioniștilor în domeniul azilului și al migrației, inclusiv a judecătorilor și a magistraților, a funcționarilor guvernamentali și publici, a poliției, a Serviciului de pază a frontierei de stat, a psihologilor și a lucrătorilor sociali. 3.5. Cooperarea polițienească, criminalitatea organizată și spălarea banilor (i.) Cooperarea polițienească: · consolidarea cooperării operaționale polițienești la nivel internațional, inclusiv prin înființarea unor echipe comune bilaterale sau multilaterale pentru (printre altele) investigații, și consolidarea cooperării transfrontaliere prin desfășurarea de operațiuni comune. (ii.) Criminalitatea organizată: · asigurarea punerii în aplicare a strategiei și a planului de acțiune pentru combaterea criminalității organizate, inclusiv a coordonării eficace între autoritățile relevante; · consolidarea protecției martorilor prin aplicarea eficace a mecanismelor prevăzute de legislația în vigoare, precum și de dispozițiile privind cooperarea foștilor membri ai grupurilor infracționale cu autoritățile de asigurare a respectării legii; crearea eventuală a unor programe specifice pentru finanțarea și recompensarea cooperării acestora. (iii.) Traficul de persoane: · punerea în aplicare a Programului social special al statului pentru combaterea traficului de persoane, inclusiv coordonarea efectivă între organismele responsabile; · asigurarea unei protecții eficace a victimelor traficului de persoane și consolidarea drepturilor procedurale ale acestora grație unui sistem care prevede măsuri asigurătorii; · asigurarea unei alocări bugetare suficiente pentru asistența destinată campaniilor de prevenire și de sensibilizare și pentru alte programe de formare avansată adresate personalului guvernamental, inclusiv funcționarilor din prima linie; · prevenirea traficului de persoane, inclusiv prin reducerea cererii care alimentează toate formele de exploatare. (iv.) Combaterea drogurilor ilegale: · continuarea cooperării privind adoptarea și punerea în aplicare a Strategiei naționale ucrainene în materie de droguri (până în 2020) și a planului de acțiune relevant pe baza principiilor Strategiei UE în materie de droguri (2013-2020), în special pe baza unei abordări echilibrate privind reducerea cererii și a ofertei de droguri ilegale; · furnizarea alocării financiare pentru măsurile vizând punerea în aplicare a Strategiei politicii de stat privind drogurile; · asigurarea punerii în aplicare a convențiilor relevante ale ONU și ale Consiliului Europei; · asigurarea prevenirii eficace a traficului și a cererii de droguri ilegale și depunerea de eforturi pentru a le reduce; · consolidarea investigațiilor desfășurate de Biroul procurorului general, prin formarea ofițerilor de poliție și a agenților sub acoperire; · continuarea cooperării privind dezvoltarea bazei științifice și a sistemului independent de monitorizare a drogurilor și schimbul de informații cu Observatorul European pentru Droguri și Toxicomanie (OEDT) cu privire la noile tipuri de droguri; · crearea posibilității ca Ucraina să participe la rețeaua REITOX de monitorizare a drogurilor, organizată de OEDT, și elaborarea unei foi de parcurs corespunzătoare pentru a include Ucraina în această rețea; · creșterea capacității sistemului ucrainean de monitorizare a drogurilor ca organism independent în conformitate cu cerințele OEDT; · continuarea cooperării privind combaterea criminalității organizate transnaționale, inclusiv combaterea traficului de persoane, lupta împotriva drogurilor, combaterea spălării banilor și a criminalității informatice prin promovarea coordonării și a cooperării eficace interne și externe, prin desfășurarea unor operațiuni comune și prin schimbul de informații statistice și de cele mai bune practici. (v.) Spălarea banilor: · prevenirea și combaterea eficace a spălării banilor și a finanțării terorismului, în special prin: punerea în aplicare a legislației UE în aceste domenii; consolidarea cooperării cu Grupul de Acțiune Financiară Internațională (GAFI), cu Consiliul Europei, în special cu Comitetul de Experți pentru Evaluarea Măsurilor de Combatere a Spălării Banilor și Finanțării Terorismului (MONEYVAL) al Consiliului Europei, cu orice alte autorități relevante din statele membre ale UE; · consolidarea cooperării dintre Serviciul ucrainean de stat pentru monitorizarea financiară (SSMF) și unitățile de informații financiare (FIU) și explorarea în acest scop a posibilității de a conecta SSMF la platformele de schimb de informații ale unităților de informații financiare ale UE (în prezent, FIU.Net) în vederea intensificării schimbului transfrontalier de informații pentru combaterea spălării banilor și a finanțării terorismului. 3.6 Facilitarea eliberării vizelor și liberalizarea regimului de vize · asigurarea punerii integrale în aplicare a Acordului modificat dintre Ucraina și UE privind facilitarea eliberării vizelor și a Acordului dintre Ucraina și Comunitatea Europeană privind readmisia persoanelor; · încurajarea statelor membre ale UE să folosească instrumentele de flexibilitate existente în temeiul acquis-ului UE pentru a reduce sau a elimina taxele pentru vize în cazuri individuale, precum și încurajarea eliberării de vize cu intrări multiple cu valabilitate îndelungată, în conformitate cu dispozițiile Acordului de facilitare a eliberării vizelor în vigoare; · continuarea în mod activ a dialogului privind vizele cu scopul de a institui un regim de călătorie fără vize între UE și Ucraina, pe baza Planului de acțiune UE-Ucraina privind liberalizarea vizelor prezentat în cadrul summit-ului UE­Ucraina din 22 noiembrie 2010 și a planului național al Ucrainei privind punerea în aplicare a acestuia, care a fost aprobat de Președintele Ucrainei la 22 aprilie 2011. 3.7 Situația din estul Ucrainei și Crimeea · punerea în aplicare eficace a planului de acțiune privind organizarea controlului la frontiere la sectorul de frontieră ruso-ucraineană și la linia administrativă de demarcație cu Crimeea; · având în vedere conflictul actual, sporirea măsurilor de consolidare a capacității autorităților ucrainene, atât la nivel central, cât și la nivel regional, (i) să accelereze înregistrarea persoanelor strămutate în interiorul țării și să intensifice coordonarea pentru furnizarea rapidă de asistență de urgență și pe termen mai lung persoanelor strămutate în interiorul țării, (ii) să își adapteze cadrul juridic și de reglementare privind persoanele strămutate în interiorul țării, accesul umanitar și furnizarea asistenței, (iii) să asigure prevenirea traficului de persoane, inclusiv de copii, și să protejeze aceste categorii vulnerabile. 4. Cooperare economică Părțile cooperează pentru a sprijini Ucraina să creeze o economie de piață perfect funcțională și să își apropie treptat politicile de politicile UE în conformitate cu principiile directoare de stabilitate macroeconomică, finanțe publice solide, sistem financiar solid și sustenabilitate a balanței de plăți, în special: · pentru a dezvolta capacitatea Ucrainei de a face previziuni macroeconomice, printre altele, prin îmbunătățirea metodologiei de elaborare a scenariilor de dezvoltare, prin monitorizarea proceselor economice, prin îmbunătățirea calității analizei factorilor de impact și prin schimbul de cele mai bune practici; · pentru a consolida independența Băncii Naționale a Ucrainei în conformitate cu cele mai bune practici ale UE, inclusiv cu sprijinul expertizei UE și al Băncii Centrale Europene; · pentru a împărtăși experiența UE, inclusiv a BCE, privind cursul de schimb monetar, reglementarea financiară și a sectorului bancar și politicile de supraveghere și pentru a sprijini Ucraina să își dezvolte și să își consolideze capacitățile în aceste domenii; · pentru a consolida sustenabilitatea și guvernanța finanțelor publice prin punerea în aplicare a unor reforme fiscale și bugetare și prin consolidarea procesului de planificare bugetară, în special prin: – schimbul de informații, de experiență și de bune practici și adoptarea oricăror alte măsuri în vederea dezvoltării unui sistem pe termen mediu de previzionare/ planificare, precum și prin îmbunătățirea acurateței previziunilor macroeconomice și bugetare pe termen mediu; – schimbul de informații, de experiență și de bune practici pentru simplificarea și consolidarea procesului de planificare, execuție și supraveghere bugetară, prin dezvoltarea procedurii de întocmire a bugetului pe programe și prin eventuala introducere de norme fiscale, inclusiv prin introducerea unor limite privind numărul revizuirilor bugetare; – introducerea unor măsuri menite să îmbunătățească respectarea normelor fiscale și să reducă frauda fiscală; – îmbunătățirea eficienței administrației fiscale, inclusiv în ceea ce privește tratarea cererilor de rambursare a TVA; – punerea în aplicare a Strategiei naționale de gestionare a finanțelor publice și a planului de acțiune aferent, aprobat de guvernul ucrainean în august 2013, cu sprijinul comun al UE și al OCDE în cadrul inițiativei SIGMA, și elaborarea unei evaluări a cheltuielilor publice și a responsabilității financiare în 2015, finanțată de Banca Mondială; – asigurarea unui sistem durabil de pensii, inclusiv prin schimbul de cele mai bune cunoștințe de specialitate existente în UE și în statele membre ale UE cu privire la reformele sistemelor de pensii; – schimbul de informații și de experiență privind consolidarea gestionării datoriei publice și îmbunătățirea gestiunii în acest domeniu, în conformitate cu cele mai bune practici ale UE, inclusiv dezvoltarea unei strategii pe termen mediu de gestionare a datoriei; · pentru a reduce gradul de implicare a statului în stabilirea prețurilor și pentru a introduce proceduri pentru recuperarea integrală a costurilor, în conformitate cu cele mai bune practici din UE, în special ajustarea tarifelor la utilități, în paralel cu dezvoltarea unui mecanism de protecție socială menit să protejeze persoanele cele mai vulnerabile împotriva creșterii prețurilor; · pentru a continua elaborarea unor norme și proceduri de privatizare deschise, competitive și transparente și a le pune în aplicare în conformitate cu cele mai bune practici ale UE; · pentru a consolida guvernanța corporativă, în special în întreprinderile de stat, inclusiv restructurarea întreprinderilor deținute de stat, consolidarea gestionării proprietății publice și revizuirea sistemului de subvenții de stat. 5. Comerțul și aspectele legate de comerț În concordanță cu necesitatea de a continua procesul de reformă și de modernizare conform angajamentelor internaționale ale Ucrainei, pregătirea adecvată în vederea punerii în aplicare în timp util a titlului IV din Acordul de asociere va continua, cu sprijinul UE, dacă este cazul. Având în vedere aceste pregătiri și necesitatea îmbunătățirii climatului de afaceri, autoritățile din Ucraina vor lucra în strânsă consultare cu comunitatea de afaceri în sens larg. 5.1 Comerțul cu mărfuri Părțile vor coopera în vederea pregătirii punerii în aplicare corespunzătoare, în timp util, a dispozițiilor referitoare la „Tratamentul național și accesul pe piață al mărfurilor” din Acordul de asociere, în special prin consultări comune, în scopul: · dezvoltării unui mecanism pentru stabilirea unui preț de intrare pentru îmbrăcămintea purtată sau uzată și pentru alte articole de îmbrăcăminte de mâna a doua care sunt încadrate la codul vamal ucrainean 6309 00 00; · identificării mecanismelor de punere în aplicare, în timp util, a măsurilor specifice care urmează să fie aplicate de către părți, astfel cum se prevede în acord, inclusiv: – măsuri de salvgardare pentru taxele la export care urmează a fi aplicate de către Ucraina; – măsuri de salvgardare pentru autoturisme care urmează a fi aplicate de către Ucraina; – gestionarea contingentelor tarifare referitoare la mărfuri specifice. 5.2 Reglementări tehnice privind produsele industriale, standardele și procedurile de evaluare a conformității · elaborarea legislației ucrainene în materie de reglementări tehnice, standardizare, evaluare a conformității, supraveghere a pieței, metrologie și acreditare referitoare la dispozițiile care reglementează circulația produselor industriale, în conformitate cu acquis-ul UE, în vederea eliminării progresive a barierelor comerciale dintre părți; · stabilirea unui dialog bilateral privind reglementările tehnice cu scopul de a promova și a încuraja: – schimbul de informații și de experiență în vederea îmbunătățirii infrastructurii de calitate pentru reglementări tehnice, standarde, evaluarea conformității, acreditare și supravegherea pieței; – cooperarea dintre organizațiile respective ale părților, responsabile cu standardizarea, metrologia, acreditarea, evaluarea conformității și supravegherea pieței; – dezvoltarea infrastructurii de calitate pentru standardizare, metrologie, acreditare, evaluare a conformității și supraveghere a pieței; – participarea organizațiilor ucrainene la activitățile organizațiilor europene conexe; · întreprinderea de acțiuni, până în 2020, în conformitate cu Strategia de dezvoltare a sistemelor de reglementare tehnică. 5.3 Măsuri sanitare și fitosanitare În scopul apropierii progresive a legislației și a practicilor ucrainene în domeniul sanitar și fitosanitar privind produsele alimentare, hrana pentru animale, sănătatea plantelor și sănătatea și bunăstarea animalelor de legislația Uniunii Europene, UE va sprijini Ucraina, printre altele, prin intermediul instrumentelor relevante disponibile, să pună în aplicare programul de reforme instituționale corespunzător și: · să dezvolte o strategie amplă în materie de siguranță alimentară care să vizeze reformarea tuturor măsurilor prevăzute în anexele la capitolul referitor la măsurile sanitare și fitosanitare din Acordul de asociere; · să introducă propuneri privind actele legislative ucrainene care nu au făcut încă obiectul apropierii; · să consolideze capacitatea administrativă în aceste domenii prin: – revizuirea funcțiilor deținute de actualele autorități guvernamentale responsabile de chestiuni sanitare și fitosanitare din perspectiva legislației UE; – formarea specialiștilor din cadrul autorităților ucrainene competente responsabili de chestiuni sanitare și fitosanitare, în special în ceea ce privește punerea în aplicare a legislației care face obiectul apropierii; – alinierea la cerințele UE a laboratoarelor care își desfășoară activitatea în domeniul siguranței alimentare, al sănătății animale și în domeniul fitosanitar; · să instituie un sistem de avertizare timpurie pentru siguranța alimentară și a hranei pentru animale, precum și pentru siguranța sănătății animale și a sănătății plantelor; · să sprijine operatorii din sectorul alimentar în procesul de punere în aplicare a unor sisteme de control proprii; · să organizeze campanii de informare cu agențiile și ONG-urile relevante privind cerințele aferente accesului la piața UE. 5.4 Comerțul cu servicii, libertatea de stabilire și investițiile Continuarea dialogului eficace privind comerțul cu servicii conform dispozițiilor Acordului de asociere. 5.5 Mișcări de capital și plăți Continuarea dialogului eficace privind mișcările de capital și plățile, în special pentru a monitoriza respectarea tuturor angajamentelor existente prevăzute în Acordul de asociere. 5.6 Achiziții publice Părțile vor acorda o atenție deosebită cooperării, adoptând următoarele măsuri: · îmbunătățirea și consolidarea cooperării, inclusiv prin intermediul asistenței tehnice, având drept obiectiv luarea de măsuri corespunzătoare menite, îndeosebi, să garanteze că organismul guvernamental central responsabil de politica economică dispune de o capacitate administrativă suficientă pentru a-și îndeplini sarcinile în materie de achiziții publice; · asigurarea faptului că organismul de evaluare independent (Comitetul antimonopol) dispune de o capacitate administrativă suficientă pentru a furniza soluții eficace în conformitate cu Directivele 89/665 și 92/13; · elaborarea foii de parcurs cuprinzătoare privind achizițiile publice, prevăzută la articolul 152 din Acordul de asociere, recurgând la acordul existent pentru asistență tehnică, inclusiv, dacă este necesar, prin intermediul unor reuniuni la nivel de experți; · depunerea de eforturi pentru o mai mare armonizare a legislației ucrainene în domeniul achizițiilor publice cu cel mai recent acquis al UE, pe baza unei strategii privind achizițiile publice. 5.7 Concurență (i.) Ajutoare de stat: Părțile vor coopera în vederea instituirii, în Ucraina, a unui sistem eficace de control și de monitorizare a ajutoarelor de stat și vor pune în aplicare programul corespunzător de reforme instituționale. (ii.) Antitrust: Părțile vor coopera pentru: · a îmbunătăți transparența și previzibilitatea politicii în materie de concurență în Ucraina, inclusiv publicarea deciziilor luate de autoritatea de concurență într-un termen rezonabil de scurt de la adoptarea lor, precum și a principiilor utilizate pentru punerea în aplicare și asigurarea respectării legislației în domeniul concurenței; · a promova convergența legislației și a practicilor în materie de concurență din Ucraina cu acquis-ul UE, în special în ceea ce privește normele referitoare la controlul concentrărilor economice și principiile utilizate pentru punerea în aplicare și asigurarea respectării legislației în domeniul concurenței; · a pune în aplicare dispozițiile prevăzute în capitolul privind concurența din Acordul de asociere (partea referitoare la ZLSAC). 5.8 Proprietate intelectuală Consolidarea cooperării privind protecția DPI prin schimburi de experiență și organizarea de acțiuni comune cu privire la chestiunile legate de DPI, precum și continuarea unui dialog cu privire la chestiunile legate de DPI pentru: · a pune în aplicare în mod corespunzător standardele integrate în Directiva 2004/48/CE privind respectarea dreptului de proprietate intelectuală și în Regulamentul nr. 608/2013 privind asigurarea respectării drepturilor de proprietate intelectuală de către autoritățile vamale; · a lua măsuri eficace împotriva contrafacerii și a pirateriei și a asigura punerea în aplicare eficace a legislației privind respectarea DPI și a sancțiunilor pentru încălcări ale drepturilor de proprietate intelectuală pe baza unei strategii pentru asigurarea respectării DPI; · a consolida capacitatea coerentă și cuprinzătoare de asigurare a respectării DPI la nivelul autorităților publice (autorități administrative, judiciare și operaționale), în special prin sporirea resurselor în materie de asigurare a respectării legii din cadrul Ministerului de Interne în ceea ce privește pirateria pe internet. 5.9 Regimul vamal și facilitarea comerțului Părțile vor pune în aplicare Cadrul strategic de cooperare vamală între UE și Ucraina în conformitate cu foaia sa de parcurs pentru perioada 2012-2014, care definește priorități și activități concrete. Părțile acordă importanță următoarelor măsuri: (i.) Căi comerciale sigure și fluide: · dezvoltarea de către ambele părți a unui climat comercial transparent; garantarea faptului că legislația și procedurile relevante, precum și capacitatea administrativă și operațională a administrației vamale îndeplinesc obiectivele de control eficace și sprijină, în principiu, facilitarea comerțului legitim, asigurând totodată securitatea și prevenind fraudele; cooperarea transfrontalieră dintre UE și Ucraina este unul dintre indicatorii de dezvoltare a relațiilor vamale, deoarece aceasta are o influență imediată asupra comercianților, a agenților de expediție și a călătorilor; · dezvoltarea de către Ucraina a sistemului privind operatorul economic autorizat pentru facilitarea comerțului în vederea unei recunoașteri reciproce; UE poate oferi asistență adecvată, la cerere. (ii.) Gestionarea riscurilor și lupta împotriva fraudei: · cooperarea în ceea ce privește punerea în aplicare a unor tehnici moderne de control vamal, bazate îndeosebi pe controlul selectiv, întemeiat pe riscuri, pe proceduri simplificate pentru liberul de vamă și pe controale postvămuire; familiarizarea reciprocă cu sistemele de gestionare a riscurilor ale ambelor părți poate avea loc în cadrul unor vizite de studiu sau al unor ateliere; · luarea în calcul a instituirii unor mecanisme între agenții și la nivel internațional (inclusiv platforme online) pentru schimbul de date, printre altele, cu privire la mărfuri și vehicule, în concordanță cu standardele și reglementările relevante în materie de protecție a datelor, în cadrul grupului de lucru înființat între UE și vecinii săi din est; · consolidarea dialogului privind lupta împotriva fraudei cu scopul de a preveni și de a combate comerțul ilegal, inclusiv comerțul cu produse supuse accizelor, în special cu țigări, care poate să cuprindă schimburi de experiență practică și organizarea de acțiuni comune. (iii.) Investiții în modernizarea structurilor vamale: · elaborarea și punerea în aplicare a unui plan strategic cuprinzător cu sprijin din partea UE, ca urmare a solicitării Ucrainei în ceea ce privește administrația vamală, inclusiv un plan referitor la structuri, proceduri, resurse, sprijin informatic și punere în aplicare. Orientările modernizate ale UE în domeniul vamal pot fi utilizate ca referință; · dezvoltarea în continuare a legislației vamale ucrainene și a dispozițiilor sale de punere în aplicare în conformitate cu instrumentele și standardele internaționale aplicabile în domeniul vamal și comercial, inclusiv cele elaborate de UE, de Organizația Mondială a Vămilor, de Organizația Mondială a Comerțului (OMC), de Organizația Națiunilor Unite (ONU); · cooperarea în ceea ce privește punerea în aplicare a unui sistem armonizat actualizat în vederea adoptării Nomenclaturii combinate și a asigurării unei clasificări corecte și coerente a mărfurilor; · asigurarea celor mai înalte standarde de integritate în cadrul administrației vamale, în special la frontieră, prin aplicarea unor măsuri care reflectă principiile Declarației de la Arusha a Organizației Mondiale a Vămilor; · cooperarea referitoare la dezvoltarea ulterioară a procedurilor și practicilor de determinare a valorii în vamă, astfel încât acestea să devină mai transparente și mai eficiente, inclusiv prin schimbul de cele mai bune practici privind punerea în aplicare a normelor OMC; · întreprinderea tuturor demersurilor necesare care țin de competența părților pentru a facilita viitoarea participare a Ucrainei atât la grupul de lucru UE ­ AELS, cât și la grupul de lucru UE/AELS și ECG (Grupul privind serviciile vamale electronice) – NCTS (noul sistem computerizat de tranzit); · elaborarea, cu sprijinul UE, ca urmare a solicitării Ucrainei, și punerea în aplicare a unui plan strategic cuprinzător pentru administrația vamală, în vederea alinierii legislației sale în materie de tranzit, a procedurilor sale operaționale și a sistemului său informatic la Convențiile UE/AELS privind un regim de tranzit comun și simplificarea formalităților în comerțul cu mărfuri, în vederea asigurării aderării viitoare a Ucrainei la convențiile menționate anterior și a participării sale la regimul de tranzit comun; furnizarea, la inițiativa autorităților ucrainene, de asistență adecvată sau derularea de proiecte de înfrățire cu administrațiile vamale ucrainene privind aplicarea sistemului comun de tranzit și a sistemului NCTS; · asigurarea unei participări ad-hoc, ținând seama de restricțiile financiare care există în legislația ucraineană, a experților vamali ucraineni la Programul UE „Vamă 2020” (Regulamentul nr. 1294/2013), care necesită schimbări în legislația națională ca o etapă următoare, încheierea unui acord bilateral privind participarea cu regularitate la program de îndată ce Ucraina atinge un nivel satisfăcător de apropiere a legislației și a metodelor administrative relevante de cele ale UE. (iv.) Reguli de origine: Părțile vor coopera în vederea pregătirii punerii în aplicare corespunzătoare a regulilor de origine care urmează să fie aplicate între părți, în special prin: · furnizarea, la inițiativa autorităților ucrainene, de asistență relevantă autorității vamale ucrainene sub formă de vizite de studiu sau ateliere privind aplicarea regulilor de origine; · sprijinirea Ucrainei în vederea pregătirii analizei cuprinzătoare referitoare la viitoarea sa aderare la Convenția pan-euro-mediteraneană privind regulile de origine, care, prin extinderea zonei de cumul, va oferi noi avantaje operatorilor economici ucraineni; · transferul responsabilității pentru eliberarea certificatelor EUR.1 de la Camera de Comerț ucraineană la autoritatea vamală ucraineană; · dezvoltarea unui mecanism menit să asigure o aplicare eficace a regulilor de origine în cazul mărfurilor importate din teritoriul ocupat temporar al Crimeii; · schimbul de cele mai bune practici între autoritățile vamale cu privire la acordarea statutului de exportator autorizat. 5.10 Comerț și dezvoltare durabilă Părțile vor iniția un dialog privind aspectele reglementate de capitolul referitor la comerț și dezvoltare durabilă din Acordul de asociere. 5.11 Transparența reglementărilor Părțile vor acorda o atenție deosebită cooperării în următoarele domenii: · asigurarea conformității măsurilor de aplicare generală, inclusiv a regulamentelor interne privind punerea în aplicare a politicii de reglementare în domeniile vizate de dispozițiile titlului „Comerțul și aspectele legate de comerț” din Acordul de asociere, cu cerințele principiului transparenței; · instituirea unui punct de contact și a unui mecanism de prelucrare a cererilor depuse de orice persoane vizate cu privire la orice măsuri valabile sau propuse de aplicare generală și cu privire la practica unor astfel de măsuri de punere în aplicare ce pot avea o influență asupra unor aspecte din cadrul acordului. 5.12 Comerț și cooperare în materie de reglementare Părțile vor acorda o atenție deosebită cooperării în privința unei armonizări ulterioare a legislației ucrainene cu actele acquis-ului UE în sfera: · publicității privind vânzarea la distanță; · garantării siguranței produselor alimentare și a informării consumatorilor cu privire la caracteristicile produselor; · punerii în aplicare a programului de sprijin bugetar al UE în sectorul eliminării barierelor tehnice din calea comerțului (BTC). 6. Cooperare în domeniul energiei, inclusiv chestiuni legate de domeniul nuclear Pe baza punerii în aplicare susținute a Memorandumului de înțelegere dintre UE și Ucraina referitor la cooperarea în domeniul energiei, precum și a pregătirii pentru punerea în aplicare a acquis-ului UE menționat în anexa relevantă la Acordul de asociere, pe baza angajamentelor asumate de Ucraina în calitate de parte contractantă la Tratatul de instituire a Comunității Energiei și în concordanță cu acordurile multilaterale relevante, părțile vor acorda o atenție deosebită cooperării prin luarea următoarelor măsuri: 6.1 Integrarea piețelor energetice · adoptarea unei noi strategii energetice și a unui plan de acțiune pentru punerea în aplicare a acesteia; · punerea în aplicare a celui de al treilea pachet energetic în conformitate cu obligațiile prevăzute în Tratatul de instituire a Comunității Energiei; · consolidarea în continuare a capacității și a independenței Comisiei naționale de reglementare pentru energie și utilități (NEURC); · continuarea reformei tarifelor la energia electrică și a stabilirii prețurilor la gaze, precum și luarea unor măsuri menite să asigure plata integrală pentru furnizarea de energie electrică și gaze naturale; · continuarea cooperării, în strânsă colaborare cu instituțiile financiare internaționale, în vederea punerii integrale în aplicare a Declarației comune din 23 martie 2009 formulate cu ocazia Conferinței privind investițiile referitoare la reabilitarea și modernizarea rețelei ucrainene de tranzit al gazelor naturale, în special în ceea ce privește reforma din sectorul gazelor naturale și restructurarea întreprinderii Naftogaz, deținută de stat; · cooperarea eficientă în vederea punerii în aplicare a studiului de fezabilitate cu privire la integrarea sistemului energetic unit al Ucrainei în uniunea rețelelor de energie electrică din Europa Centrală, în conformitate cu cerințele ENTSO-E (Rețeaua europeană a operatorilor de sisteme de transport de energie electrică) și analizarea în comun a costurilor și a beneficiilor unei astfel de integrări în comparație cu eventualele alternative la sincronizarea deplină; · furnizarea de către UE de asistență specializată în privința elaborării legislației necesare pentru îndeplinirea obligațiilor Ucrainei în temeiul Tratatului de instituire a Comunității Energiei. 6.2 Securitatea energetică · adoptarea și punerea în aplicare a măsurilor care urmează să fie identificate în cadrul unui plan de acțiune al guvernului privind sistemul național de urgență în materie de energie; · punerea în aplicare a recomandărilor formulate în raportul UE privind testele de rezistență din octombrie 2014; · elaborarea și punerea în aplicare a unei decizii privind stocurile strategice de petrol; · sprijinirea Ucrainei în privința consolidării securității sale energetice. 6.3 Eficiența energetică, energia din surse regenerabile și aspecte de mediu · punerea în aplicare a directivelor UE în domeniul eficienței energetice și al surselor regenerabile de energie în temeiul Tratatului de instituire a Comunității Energiei, precum și a deciziilor Consiliului de Miniștri prevăzute în tratatul respectiv; · instituirea și adoptarea, până la sfârșitul anului 2015, a unui plan național de reducere a emisiilor și cooperarea în ceea ce privește punerea în aplicare rapidă a planului respectiv în vederea îndeplinirii obligațiilor prevăzute în Tratatul de instituire a Comunității Energiei și a obiectivelor respective ale UE. 6.4 Reforma sectorului cărbunelui · punerea în aplicare a recomandărilor formulate în cadrul programului de reformă a sectorului cărbunelui, în vederea eliminării treptate a subvențiilor acordate pentru sectorul minier aflat în proprietatea statului, care reprezintă o povară grea pentru bugetul de stat, îmbunătățind totodată standardele de siguranță și de mediu și ținând seama de aspectele sociale. 6.5 Securitatea nucleară Părțile vor continua cooperarea cu privire la: · proiecte legate de dezafectarea centralei nucleare de la Cernobâl și Planul de realizare a structurii de protecție în vederea reabilitării amplasamentului de la Cernobâl pentru a se garanta securitatea acestuia din punctul de vedere al mediului în urma accidentului care a distrus blocul energetic nr. 4 (în cadrul Fondului internațional administrat de BERD); · proiecte în cadrul Instrumentului pentru cooperarea în materie de securitate nucleară (ICSN), destinate sprijinirii, îndeosebi, a autorității de reglementare în domeniul nuclear și gestionării deșeurilor nucleare; · punerea în aplicare a unor acțiuni în conformitate cu „Planul național de acțiune bazat pe rezultatele testelor de rezistență”, care a fost dezvoltat în urma testelor de rezistență efectuate la centralele nucleare ucrainene și include recomandări ale ENSREG. 7. Alte chestiuni sectoriale 7.1 Controlul financiar intern public și auditul și controlul extern Părțile vor coopera cu scopul de a asigura dezvoltarea controlului financiar intern public și a auditului extern prin: · asigurarea îmbunătățirii în continuare a sistemului de control intern, inclusiv a auditului intern independent din punct de vedere funcțional, în cadrul autorităților de stat, prin intermediul armonizării cu standardele și metodologiile internaționale general acceptate și cu cele mai bune practici ale UE; · asigurarea punerii în aplicare a standardelor de audit extern acceptate la nivel internațional (Organizația Internațională a Instituțiilor Supreme de Audit) de către Instituția supremă de audit (Curtea de Conturi); · asigurarea unei cooperări eficace cu instituțiile și organismele relevante ale UE în cazul controalelor la fața locului și al inspecțiilor legate de gestionarea și de controlul fondurilor UE, care urmează să fie furnizate în conformitate cu normele și procedurile pertinente. 7.2 Fiscalitate Intensificarea și consolidarea cooperării care vizează îmbunătățirea și dezvoltarea sistemului și a administrației fiscale din Ucraina, pe baza standardelor internaționale și europene, inclusiv pregătirea pentru aproprierea treptată de structura fiscală, astfel cum se prevede în acquis-ul UE menționat la anexa relevantă la Acordul de asociere, în special prin: · îmbunătățirea și simplificarea legislației fiscale; · îmbunătățirea cooperării internaționale în domeniul fiscal pentru a consolida buna guvernanță în acest domeniu, astfel cum se specifică în Acordul de asociere; în ceea ce privește concurența fiscală loială, luarea în considerare a principiilor Codului de conduită al UE în domeniul impozitării întreprinderilor; · îmbunătățirea capacității administrației fiscale, în special prin avansarea către un sistem de controale fiscale și audituri mai orientat și bazat pe evaluarea riscurilor; · punerea în aplicare a unei soluții viabile și rapide în ceea ce privește tratarea cererilor nesoluționate de rambursare a TVA; · luarea de măsuri în vederea armonizării politicilor în materie de contracarare și combatere a fraudei și a contrabandei cu produse supuse accizelor. 7.3 Statistici · pregătirea pentru punerea în aplicare a compendiului statistic al CE, anexat la Acordul de asociere; · îmbunătățirea rolului de coordonare al Serviciului ucrainean de stat în domeniul statisticii (SSSU) în sistemul statistic național prin reflectarea sa adecvată și explicită în legislația privind statisticile, prin încheierea de memorandumuri de înțelegere cu cei mai importanți producători de statistici oficiale (ale statului) și prin inițierea pregătirii unui program de lucru coordonat în domeniul statisticii care să conțină toate statisticile oficiale; · consolidarea independenței profesionale a SSSU în conformitate cu Codul de bune practici al statisticilor europene; · punerea în conformitate a legii ucrainene referitoare la „Statisticile statului” cu cerințele europene în ceea ce privește instituirea Consiliului național în domeniul statisticii și punerea în aplicare a Codului de bune practici al statisticilor europene; · îmbunătățirea difuzării de statistici oficiale (ale statului), inclusiv metadatele corespunzătoare către toți utilizatorii, printre care se numără guvernul, societatea civilă, întreprinderile, mass-media și alte entități, cu ajutorul unor instrumente de difuzare moderne și integrate, în special site-uri internet și baze de date ușor de utilizat etc.; · îmbunătățirea calității statisticilor oficiale (ale statului) în cooperare cu alți producători și utilizatori de date, dezvoltarea și punerea în aplicare a unui cadru de asigurare a calității, inclusiv producerea și publicarea unor rapoarte de calitate. 7.4 Transporturi Părțile cooperează pentru a sprijini Ucraina să se pregătească pentru punerea în aplicare a acquis-ului UE menționat în anexele relevante la Acordul de asociere: (i.) Transporturi: · îmbunătățirea convergenței în materie de reglementare a acquis-ului UE în legislația națională în privința tuturor modurilor de transport și consolidarea capacității autorităților naționale de a pune în aplicare și de a asigura respectarea legislației; · punerea în aplicare ulterioară, până în 2020, a strategiei naționale în domeniul transporturilor din Ucraina; · pregătirea și punerea în aplicare a reformelor în următoarele subsectoare ale transporturilor: feroviar, maritim și pe căile navigabile interioare, rutier și aerian; · îmbunătățirea circulației pasagerilor și a mărfurilor, sporirea fluidității fluxurilor de transport dintre Ucraina, UE și țările terțe din regiune, prin eliminarea obstacolelor (administrative, tehnice, transfrontaliere etc.), inclusiv a celor legate de planificarea, punerea în aplicare, operarea și întreținerea infrastructurilor de transport, precum și simplificarea procedurilor de comerț internațional; · dezvoltarea unui sistem național de modelare a fluxului de transport și a unui program pentru punerea în aplicare a Rețelei naționale de transport (prioritare) a Ucrainei care să fie în concordanță cu infrastructura rețelei de transport a Parteneriatului estic, precum și dezvoltarea unui set de proiecte mature; · dezvoltarea unor servicii intermodale și multimodale prin intermediul unui sistem de logistică eficient, precum și găsirea unor soluții referitoare la interoperabilitatea ecartamentelor diferite ale căilor ferate și la alte standarde tehnice; · actualizarea strategiei naționale și a programului pentru îmbunătățirea siguranței rutiere și continuarea punerii în aplicare a unor măsuri în acest domeniu. (ii.) Aviație: · semnarea, în cursul anului 2015, a Acordului privind un spațiu aerian comun și încheierea acestuia în timp util; · desfășurarea de activități menite să alinieze legislația Ucrainei în domeniul aviației la legislația UE; · punerea în aplicare a cerințelor și a standardelor UE în domeniul aviației pe baza Acordului privind un spațiu aerian comun, după semnarea acestuia în 2015, precum și consolidarea capacității administrative a autorităților aeronautice; · menținerea și dezvoltarea în continuare a cooperării cu AESA pe teme de siguranță a aviației UE, inclusiv în ceea ce privește chestiunile legate de convergența sistemului ucrainean de certificare a navigabilității cu cel al UE. 7.5 Mediul și schimbările climatice Părțile cooperează pentru a sprijini Ucraina să se pregătească în vederea punerii în aplicare a acquis-ului UE menționat în anexele relevante la Acordul de asociere: · punerea în aplicare de către Ucraina, până în 2020, a obiectivelor de bază ale Strategiei naționale de mediu și a planului național de acțiune privind mediul pentru perioada 2011-2015; · consolidarea capacității administrative la nivel național, regional și local, inclusiv prin dezvoltarea unor capacități eficace de inspecție și de asigurare a respectării legii; · dezvoltarea în continuare și punerea în aplicare a legislației, a strategiilor și a planurilor ucrainene în materie de mediu, în special în ceea ce privește evaluarea impactului asupra mediului, evaluarea strategică de mediu, accesul la informații despre mediu și participarea publicului, îndeosebi în legătură cu Convențiile de la Espoo și de la Aarhus; · eliminarea lacunelor legislative din legislația națională și dezvoltarea unor instrumente de punere în aplicare la nivel național, în conformitate cu acordurile multilaterale în materie de mediu semnate și ratificate de Ucraina și de UE; · consolidarea dialogului purtat în cadrul Grupului de lucru comun UE-Ucraina privind schimbările climatice referitor la contribuția adusă în vederea unui nou acord global privind schimbările climatice și la semnarea acestuia, precum și referitor la dezvoltarea și la punerea în aplicare a unei politici privind schimbările climatice, în special prin intermediul unui sistem național de comercializare a emisiilor și al unui plan de acțiune cu măsuri pe termen lung, în vederea atenuării schimbărilor climatice și a adaptării la acestea; · promovarea dezvoltării durabile și ecologizarea economiei, printre altele prin măsuri de punere în aplicare referitoare la gestionarea deșeurilor și la achizițiile publice ecologice, precum și prin introducerea unor principii și soluții în materie de utilizare eficientă a resurselor; · dezvoltarea Rețelei de zone protejate în Ucraina, pe baza principiilor Rețelei NATURA 2000; · îmbunătățirea eficienței măsurilor destinate protecției stratului de ozon și a mediului înconjurător prin reducerea emisiilor de gaze fluorurate cu efect de seră; · colaborarea în vederea punerii în aplicare a foilor de parcurs care vizează atingerea Obiectivelor de dezvoltare ale mileniului legate de apă și a obiectivelor rețelei privind gestionarea integrată a resurselor de apă, prin inițierea unui dialog politic la nivel național în cadrul Inițiativei UE privind apa și cu ajutorul apropierii și al punerii în aplicare a legislației UE în domeniul apei; · promovarea punerii în aplicare a Convenției de la București și a protocoalelor la aceasta, inclusiv cooperarea cu țări riverane în ceea ce privește punerea în aplicare a Directivei-cadru privind strategia pentru mediul marin, precum și colaborarea cu părțile la această convenție pentru a promova aderarea Uniunii Europene la respectiva convenție; · depunerea de eforturi în vederea instituirii sistemului partajat de informații referitoare la mediu în cadrul Parteneriatului estic; · continuarea cooperării strânse cu Centrul Regional de Mediu pentru Europa Centrală și de Est, în special activitățile referitoare la instituirea unui birou al CRM în Ucraina, printre altele pentru a crește nivelul de sensibilizare cu privire la problemele legate de mediu și pentru a promova rolul societății civile în chestiuni legate de mediu. 7.6 Protecția civilă Părțile cooperează pentru a ajuta Ucraina: · să consolideze dialogul și capacitatea de prevenire, pregătire și reacție în caz de dezastre naturale și provocate de om, precum și să pună în aplicare Acordul administrativ privind cooperarea în domeniul protecției civile dintre Ucraina și Comisia Europeană prin instituirea și punerea în aplicare a unor planuri de lucru bianuale; · să înregistreze progrese în ceea ce privește dezvoltarea la nivel național a unei evaluări și cartografieri a riscurilor de dezastre și să avanseze extinderea sistemelor europene de avertizare timpurie și a instrumentelor de monitorizare pentru a include Ucraina; · să depună eforturi în vederea elaborării unei strategii pentru reducerea riscurilor industriale și pentru prevenirea dezastrelor provocate de om, precum și să examineze oportunități de finanțare pentru punerea în aplicare a acestei strategii; · să înregistreze progrese în privința punerii în aplicare a „Cadrului de acțiune de la Hyogo: Consolidarea rezilienței națiunilor și comunităților în fața catastrofelor”. 7.7 Politica industrială și antreprenorială Părțile își vor dezvolta și consolida cooperarea privind politica industrială și antreprenorială, îmbunătățind astfel mediul de afaceri pentru toți agenții economici, cu un accent deosebit pe întreprinderile mici și mijlocii (IMM-uri). Părțile vor coopera în privința punerii în aplicare a unei politici pentru IMM-uri, pe baza celor zece principii prevăzute în „Small Business Act” pentru Europa (SBA) și a celor mai bune practici ale UE, și vor menține un dialog regulat cu privire la politica industrială și antreprenorială, în special prin: · instituirea unui dialog bilateral specific privind IMM-urile, cu implicarea strânsă atât a reprezentanților guvernului, cât și a reprezentanților asociațiilor profesionale, în vederea realizării unui schimb de bune practici cu scopul de a alinia politicile ucrainene la legislația UE, precum și în vederea raționalizării politicilor favorabile IMM-urilor în legislația ucraineană, adoptată recent, prin aplicarea principiului „a gândi mai întâi la scară mică” și a „testului IMM”. Participarea la programele UE ar urma, de asemenea, să fie discutată în contextul dialogului. În plus, în cadrul Grupului pentru IMM-uri instituit prin Parteneriatul estic, părțile: · vor coopera pentru a asigura punerea în aplicare a recomandărilor evidențiate în prima evaluare a SBA, intitulată „Indicele politicilor de reglementare a activității IMM-urilor: țările partenere din Est 2012 – progrese înregistrate în ceea ce privește punerea în aplicare a «Small Business Act» pentru Europa”, inițiată de OCDE în cooperare cu Comisia Europeană, Fundația Europeană de Formare și BERD; · vor coopera în ceea ce privește cea de a doua rundă a evaluării SBA și vor utiliza procesul de evaluare ca o oportunitate de a sublinia rolul esențial al IMM-urilor pentru îmbunătățirea mediului de afaceri din Ucraina; · își vor continua cooperarea în cadrul proiectului de punere în aplicare a evaluării SBA („Strategiile privind competitivitatea IMM-urilor în cadrul Parteneriatului estic - faza II”) pentru a îmbunătăți mediul de afaceri din Ucraina; · vor continua cooperarea în vederea facilitării participării Ucrainei la Programul pentru competitivitatea întreprinderilor și a întreprinderilor mici și mijlocii (COSME). 7.8 Dreptul societăților comerciale, guvernanță corporativă, contabilitate și audit Părțile își vor consolida cooperarea în toate domeniile aferente chestiunilor de drept al societăților comerciale, de guvernanță corporativă, de contabilitate și de audit, prin schimburi de experiență și de informații referitoare la cele mai bune practici utilizate și la cadrele lor de reglementare actuale, în special: · pregătirea pentru punerea în aplicare a acquis-ului UE menționat în anexele relevante la Acordul de asociere prin apropierea progresivă a legislației ucrainene în materie de drept al societăților comerciale de acquis-ul UE privind dreptul societăților comerciale; · dezvoltarea capacității administrative a instituțiilor de resort ale statului; · îmbunătățirea funcționării dreptului societăților comerciale printr-o revizuire permanentă a acestuia, prin modernizarea legislației relevante și aplicarea acesteia, inclusiv și în mod special legea privind societățile pe acțiuni; · simplificarea regulilor și a procedurilor de înregistrare a persoanelor juridice, inclusiv a societăților comerciale, și a persoanelor fizice, inclusiv a antreprenorilor, în scopul înființării și al lichidării întreprinderilor; · dezvoltarea în continuare a politicii privind guvernanța corporativă și promovarea respectării codului privind guvernanța corporativă în conformitate cu standardele internaționale, precum și apropierea progresivă de normele și de recomandările UE în acest domeniu; · introducerea la nivel național a unor standarde internaționale de audit relevante; · promovarea aplicării standardelor internaționale de contabilitate de către toate societățile cotate la bursă la nivel național, în special prin introducerea unui mecanism în acest scop. 7.9 Servicii financiare Părțile: · se vor pregăti pentru punerea în aplicare a acquis-ului UE în sectoarele relevante ale serviciilor financiare, astfel cum se prevede în Acordul de asociere, prin apropierea treptată și progresivă, pe baza unei liste actualizate a legislației aflate în vigoare în prezent, înainte ca anexele relevante la Acordul de asociere să poată fi actualizate în mod oficial; ; · vor coopera pentru a asigura punerea în aplicare eficace a unui cadru de reglementare prudențială și o supraveghere echivalentă celei existente în UE pentru piețe și activități financiare; · vor coopera în vederea îmbunătățirii capacității administrative a autorităților de supraveghere, în conformitate cu standardele recunoscute la nivel internațional; · vor încuraja cooperarea dintre autoritățile de supraveghere ucrainene și cele ale UE, în special în ceea ce privește schimbul de informații și divulgarea acestora; · vor elabora legislația națională referitoare la prevenirea și contracararea spălării de bani și a finanțării terorismului, în special prin punerea în aplicare a standardelor GAFI și a legislației UE relevante în materie de combatere a spălării de bani și a finanțării terorismului; · vor continua să organizeze seminarii, conferințe, cursuri de formare, ateliere și vizite de studiu comune privind contracararea spălării de bani și a finanțării terorismului, invitând experți ucraineni la evenimentele relevante organizate de UE. 7.10 Societatea informațională Părțile cooperează pentru a sprijini Ucraina să se pregătească pentru punerea în aplicare a acquis-ului UE menționat în anexele relevante la Acordul de asociere, în special prin: · încurajarea Ucrainei să depună eforturi în continuare în direcția apropierii legislației sale în domeniul comunicațiilor electronice de acquis-ul UE; · consolidarea independenței și a capacității administrative a autorității naționale de reglementare în domeniul comunicațiilor, pentru a se asigura că aceasta are posibilitatea de a adopta măsuri de reglementare adecvate și de a asigura respectarea deciziilor sale și a tuturor reglementărilor aplicabile, precum și pentru a garanta existența unui climat concurențial loial pe piață; · dezvoltarea și punerea în aplicare a strategiilor la nivel național în ceea ce privește societatea informațională/piața digitală și elaborarea legislației adecvate, inclusiv promovarea accesului în bandă largă, consolidarea securității rețelelor și promovarea utilizării TIC pentru creșterea economică și crearea de locuri de muncă în economie, în conformitate cu normele UE. 7.11 Turism Părțile vor purta un dialog regulat cu privire la aspectele reglementate de capitolul privind turismul din Acordul de asociere. În contextul participării Ucrainei la Programul pentru competitivitatea întreprinderilor și a întreprinderilor mici și mijlocii (C